Document ID: /fineweb-2-swissfilter-quality_10-filterrobots/filtered/05600.jsonl.gz/53

Historijski trenutak: IKCB Džemat ”Dr. Irfan Ljubijankić” Buchs SG & Liechtenstein zaposlio stalnog imama, hatiba i muallima
Islamski kulturni centar Bošnjaka Džemat ‘’Dr. Irfan Ljubijankić’’ Buchs St. Gallen & Liechtenstein osnovan je 1995. godine i funkcioniše sve do današnjeg dana. Ovaj Islamski kulturni centar Bošnjaka osnovali su Bošnjaci koji žive u regiji Buchsa koji se nalazi na istoku Švicarske i državi Lihtenštajn koja graniči sa Švicarskom.
Džemat djeluje u okviru Islamske zajednice Bošnjaka u Švicarskoj i okuplja Bošnjake porijeklom iz Bosne i Hercegovine, Kosova, Sandžaka i Crne Gore a danas broji preko 200 porodica koje aktivno plaćaju članarinu i dobrovoljnim prilozima pomažu aktivnosti zajednice. Od svog osnivanja pa sve doskoro ovaj džemat nije imao stalnog imama, hatiba i muallima. Sada je to stvar prošlosti. U proteklom periodu veliki broj imama, na honorarnom osnovu, dao je doprinos u radu ovog džemata i ugradio dio sebe u rad i ispisao jedan dio historije IKCB-a ”Dr. Irfan Ljubijankić”.
Od prvog septembra 2022. godine na službi u ovom džematu je Adnan ef. Hadrović, svršenik Gazi Isa-begove medrese u Novom Pazaru i student na Fakultetu islamskih studija. Efendija Hadrović rođen je 18. oktobra 2000. godine u Zürichu, a govori njemački, engleski i arapski jezik. Uporedo s Fakultetom islamskih studija Adnan ef. student je i na Internacionalnom BURCH Univerzitetu u Sarajevu na Fakultetu za ekonomiju, odsjek Menadžment.
Ugovor o stalnom angažmanu imama, hatiba i muallima potpisan je krajem mjeseca augusta, svečano u prostorijama IKCB-a u Buchsu u prisustvu glavnog imama Islamske zajednice Bošnjaka u Švicarskoj Jasmin ef. Demića te članova Džematskog odbora na čelu s predsjednikom Selmirom Loznicom.
– Ovo je historijski trenutak i velika stvar za našu Zajednicu. Molim Allaha Uzvišenog da naš rad u budućnosti bude uspješan i da nam Gospodar podari dobru saradnju, i međusobno razumijevanje. Našem imamu želim hairli i sretan početak rada – kazao je Selmir Loznica, predsjednik Džematskog odbora, a povodom čina sklapanja Ugovora.
Adnan ef. Hadrović počeo je s njegovom misijom koja će u budućnosti biti na radost i u službi ove zajednice. Pet vakata namaza već se obavlja u prostorijama IKCB-a, džuma-namaz, mektebska pouka nedjeljom, a uskoro počinje i vjerska pouka za odrasle, kurs sufare i druge aktivnosti o čemu će džemat blagovremeno biti obavješten.
Seminar u organizaciji Izvršnog odbora Islamske zajednice Bošnjaka u Švicarskoj
Kažu da je dobra priprema pola urađenog posla ili da je dobra priprema garancija uspjeha. Vjerovatno istina nije daleko od ovih tvrdnji jer iskustva i analize pokazuju upravo to da sve kvalitetne i dobro organizirane osobe, interesne grupe, institucije, organizacije imaju značajnije uloge u kreiranju kvalitete ljudskih života i društva uopće.
Islamska zajednica Bošnjaka u Švicarskoj već tri decenije okuplja i koordinira rad bošnjačkih džemata na prostoru Švicarske i Lihtenštajna. Imajući u vidu da u ovim modernim i veoma dobro organiziranim zemljama djeluju i druge nacionalne islamske zajednice čije članstvo ima isti, useljenički, background, IZB u Švicarskoj je organizirala jednodnevni seminar na kojem bi se imami i predsjednici bošnjačkih džemata, zajedno sa članovima Izvršnog odbora IZB u Švicarskoj, upoznali sa organizacijom albanske i turske islamske zajednice.
Seminar je organiziran u prostorijama džemata Zurich 25. juna 2022. godine.
U prvoj sesiji seminara predstavnici İsviçre Türk Diyanet Vakfı (Švicarsko-turske vjerske fondacije) su predstavili svoju organizaciju i aktivnosti sa posebnim fokusom na obim i okvir veza sa islamskom zajednicom u Turskoj (Diyanet). Istakli su da je rezultat dobre veze i komunikacije bilo Diyanetovo ustupanje jednog broja viza za hadž ljudima koji žive i rade u Švicarskoj.
U drugoj sesiji seminara predstavnici krovne Albanske islamske zajednice u Švicarskoj (DAIGS) su predstavili svoju organizaciju i aktivnosti. Ova krovna organizacija je osnovana prije tek nekoliko godina jer su uspjeli pod istim krovom okupiti Albance muslimane iz nekoliko država: Kosovo, Sjeverna Makedonija, Albanija i Albance iz Preševske oblasti.
Na seminaru je bilo planirano predstavljanje i organizacije Katoličke crkve u Švicarskoj, ali je ono u zadnji tren otkazano.
Učesnici seminara su ustvrdili da je ovaj seminar proširio njihove vidike, ukazao na važnost organiziranog i institucionalnog djelovanja i brige o muslimanima u Švicarskoj. Seminari poput ovoga su svakako prilika da se međusobno bolje upoznamo i da iz iskustva jedniih i drugih postajemo snažniji i bolje organizirani europski muslimani.
Džemat Zurich je bio dobar domaćin te to evo i na ovaj način ističemo.
Predsjednik IZB u Švicarskoj Džemal Fišek i glavni imam Jasmin-ef. Demić su gostima uručili prigodne poklone uz zahvalnost na učešću i predstavljanju svojih zajednica.
U subotu, 04.09. 2021. godine, u prostorijama džemata Luzern, održana je redovna, izvještajna skupština IZBCH. S Obzirom da zbog pandemije uzrokovane Korona-virusom u prošloj, kao ni početkom ove godine, nije bilo moguće održati skupštinu na ovoj skupštini su podnešeni izvještaji o radu u 2019-toj i 2020-toj godini. Skupštinom su predsjedavali Predsejdnik IZBCH, Džemal Fišek i Glavni imam IZBCH, Jasmin-ef. Demić. Osim podnešenih izvještaja Skupština je dala smjernice za rad Izvršnog odbora za period do naredne skupštine, koja bi se trebala održati početkom naredne godine, ako Bog da. Najemotivniji dio skupštine bio je prijem novoosnovanog džemata Fribourg pod okrilje IZBCH, ova odluka je donesena jednoglasno, nakon što je predsjednik džemata Fribourg, Sabahudin Botonjić, delegate upoznao sa osnivanjem džemata Fribourg i njegovim aktivnostima a prethodno je podnesen zahtjev za prijem u IZBCH. Ono što je posebno vrijedno hvale je da su na skupštini bili prisutni predstavnici svih džemata, članova IZBCH.
Molimo Allaha, Uzvišenog, da ojača našu zajednicu i nagradi sve njene aktiviste. Amin.
Islamska zajednica Bošnjaka u Švicarskoj (IZBCH) tokom ovogodišnjeg ramazana, drugog u posebnim okolnostima prouzrokovanih epidemijom virusa COVID-19, na osnovu odluka i uputstava Izvršnog odbora i Savjeta glavnog imama, realizirala je niz vrijednih aktivnosti.
Prošle godine islamski centri i džemati u Švicarskoj tokom ramazana bili su zatvoreni, ali je ove bilo značajno bolje stanje, jer su se dnevni namazi, teravih i bajram-namaz obavljali u džematu sa ograničenim brojem prisutnih i uz poštivanje posebnih mjera.
Provedene mjere i opće stanje je omogućilo je realizaciju brojnih ramazanskih aktivnosti, među kojima se izdvajaju dva online takmičenja za učenike mektebske pouke, svakodnevna video-predavanja imama na Youtube platformi, te podjela bajramskih paketa penzionisanim članovima Islamske zajednice Bošnjaka u Švicarskoj.
Prvo takmičenje, rekreativnog karaktera, održano je putem zvanične Facebook stranice Islamske zajednice Bošnjaka u Švicarskoj, pri čemu su polaznici mekteba dostavljali svoje radove o temi “Moj ramazan”.
Članovi Islamske zajednice i posjetioci stranice su mogli svojim lajkom dati podršku jednom ili svim učenicima. Ovo takmičenje nije imalo za cilj pokazati čiji je rad najbolji, već pokazati ko se najviše angažirao da se riječ ramazan, djeca, mekteb širi i o ramazanu govori.
Učestvovalo je više od 80 polaznika mekteba iz većine džemata. Takmičenje je okončano u akšamsko vrijeme, na kraju 26. dana ramazana i Islamska zajednica će nagraditi iz tri kategorije deset 10 učesnika.
Polaznici mekteba su se 9. maja 2021. godine, odnosno 27. ramazana 1442. h.g., takmičili u znanju na online platformi Kahoot!, što je drugo takmičenje ove vrste. Za kviz od 100 pitanja imali su 60 minuta.
U takmičenju je učestvovalo 30 učenika gdje je najbolje znanje pokazala Amina Fatić iz džemata Basel, a u stopu su je pratili Mahir Zahirović i Hana Šabić iz džemata Gazi Alijin mesdžid iz St. Gallena.
Islamska zajednica Bošnjaka u Švicarskoj je za najuspješnije pripremila vrijedne nagrade, dok su za još sedam učenika predviđene utješne nagrade i priznanja za učešće. Nagrade najuspješnijima će u ime Islamske zajednice Bošnjaka u Švicarskoj uručiti glavni imam Jasmin-ef. Demić i predsjednik IZBCH gospodin Džemal Fišek.
Islamska zajednica Bošnjaka u Švicarskoj i njeni džemati su obezbijedili i podjelu 430 paketića za polaznike mektebske pouke na području medžlisa IZ Srebrenica i Bratunac. U posljednjim danima ramazana i u danima Ramazanskog bajrama, članovi Mreže mladih IZB u Švicarskoj su podijelili oko 700 bajramskih paketa penzionerima – članovima Islamske zajednice.
Ovu aktivnost je u ime IZBCH koordinirao Sahudin Šljivar, član Izvršnog odbora.
Bajram-namaz je klanjan u svim džematima IZBCH, i to u više termina. Korona je bajramovanje, bajramska čestitanja i okupljanja onemogućila, ali ne i bajramski duh kojeg su vjernici dijelili u krugu svojih porodica i prijatelja s nadom da već sljedeći bajram bude onakav kakav svi pamtimo i priželjkujemo.
(Preporod.info)
Islamska zajednica Bošnjaka u Švicarskoj na temelju odluka i uputstava Izvršnog odbora i Savjeta glavnog imama je tokom mjeseca ramazana organizirala dva takmičenja za učenike mektebske pouke.
Prvo takmičenje, rekreativnog karaktera, je bilo na Facebooku gdje su polaznici mekteba, na temu “Moj ramazan”, mogli dostaviti svoj rad koji je poslije postavljen na zvaničnoj Facebook stranici IZBCH. Članovi Islamske zajednice i posjetioci stranice su mogli svojim lajkom dati podršku jednom ili svim učenicima. Ovo takmičenje nije imalo za cilj pokazati čiji je rad najbolji već ko se je najviše angažirao da se riječ ramazan, djeca, mekteb,… širi i o ramazanu govori. Učešće je uzelo više od 80 polaznika mekteba. Takmičenje je okončano u akšamsko vrijeme, na kraju 26. dana ramazana.
Danas, 09. maja 2021. godine, odnosno 27. ramazana 1442. h.g. polanici mekteba su se takmičili u znanju na online platformi Kahoot! Za kviz od 100 pitanja imali su na raspolaganju 60 minuta. E, ovdje je trebalo pokazati znanje, a ponekad i brzinu davanja tačnih odgovora jer se sve ubrajalo u konačni rezultat.
Islamska zajednica Bošnjaka u Švicarskoj je pripremila novčane nagrade za najuspješnije kao i posebne zahvalnice zbog učešća u takmičenju. Nagrade će u ime Islamske zajednice Bošnjaka u Švicarskoj uručiti glavni imam Jasmin-ef. Demić prvom prigodnom prilikom.
Svim učesnicima u oba takmičenja, njihovim roditeljima, imamima i džematima upućujemo naše čestitke s dovom dragome Bogu da svi dodatno brinemo o djeci našoj koja će nastaviti nositi islam u svojim grudima i onda kada nas ne bude više bilo.
U prilogu objavljujemo imena i prezimena prvih 10 najuspješnijih učenika na takmičenju iz mektebske pouke, a na Facebook stranici IZBCH je objavljen spisak najuspješnijih u takmičenju Moj Ramazan.